תום שגב

תּוֹם שֶׂגֶב (נולד ב־1 במרץ 1945) הוא עיתונאי והיסטוריון ישראלי, אחד מ"ההיסטוריונים החדשים". היה בעל טור שבועי בעיתון "הארץ".

ביוגרפיה
250px|ממוזער|שמאל|תום שגב ביריד הספרים בלייפציג, 2005
נולד בשם תומאס שוורין להיינץ ולריקרדה שוורין בירושלים בשנת 1945, במשפחה בת שני ילדים.
הוריו, ילידי גרמניה ובוגרי בית הספר "באוהאוס" בדסאו, נרדפו עם עליית הנאצים לשלטון בשל היותם קומוניסטים, ועלו לארץ ישראל ב־1935. אביו,  (יליד 1910), היה אדריכל, אך בישראל התפרנס כיצרן צעצועים. אימו, ריקרדה שוורין, הייתה צלמת ידועה בירושלים. היא לא התגיירה ולמדה עברית בסיסית בלבד. ההורים לא היו ציונים, ותכננו לחזור לגרמניה כשהסתיימה מלחמת העולם השנייה.

שגב גדל ברחוב הנביאים. שפתו הראשונה הייתה גרמנית, ואילו עברית למד רק מגיל שלוש. אביו נהרג ב־3 בפברואר 1948, במהלך מלחמת העצמאות, ואימו היא שגידלה אותו ואת אחותו יוטה, הגדולה ממנו בארבע שנים, לימים פוליטיקאית גרמנייה. בילדותו סיפרה לו האם שאביו נפגע מכדור של צלף, וכך הוא גם הונצח, אך לימים גילה שגב כי האב נפל ממרזב שעליו טיפס אל גג בניין מגורים (אם כדי לשמור שם ואם כדי להביא קפה לשומרים), וכי האמת הוסתרה כדי שאלמנתו תקבל קצבה מהסוכנות היהודית.

את לימודי התיכון עשה שגב בתיכון ליד האוניברסיטה. בצה"ל שירת כספרן במכללה לביטחון לאומי, ואז עברת את שמו.

לשגב תואר ראשון בהיסטוריה ובמדע המדינה מהאוניברסיטה העברית בירושלים, ותואר דוקטור בהיסטוריה מאוניברסיטת בוסטון. הוא שימש מרצה אורח באוניברסיטת רטגרס, באוניברסיטת קליפורניה בברקלי ובאוניברסיטת נורת'איסטרן (שבה העביר קורס על תולדות השואה).

קודם לתחילת עבודתו בעיתון "הארץ" ב־1979, כתב שגב בעיתון הסטודנטים "פי האתון" וב"על המשמר", ערך והגיש את "היום הזה" ב"קול ישראל" והיה כתב "מעריב" בבון. כמו כן שימש ראש לשכת ראש העיר טדי קולק בירושלים. בשנים 1983–1987 ערך עם נחום ברנע את השבועון "כותרת ראשית".

ספריו, העוסקים בהיסטוריה של מדינת ישראל ובשואה (יצאו לאור בהוצאת כתר ובהוצאת דומינו), הפכו ברובם לרבי־מכר ופורסמו ב־14 שפות.

שגב נחשב בעיני רבים איש קבוצת ההיסטוריונים החדשים ופוסט־ציוני. עם זאת, על פי תפיסתו, הפוסט־ציונות איננה אידאולוגיה אלא מצב שבו האידאולוגיה הציונית הגשימה את עצמה, ובמדינת ישראל "אנשים מואסים באידאולוגיה ובקולקטיב ורוצים לחיות את חייהם שלהם כאינדיבידואלים". מנגד שגב ביטא פעמים רבות את הסכמתו – לעיתים הנלהבת – לשיוך לקבוצת ההיסטוריונים החדשים. הטור השבועי של שגב במוסף השבועי של "הארץ" נכתב במסורת ה"היסטוריה החדשה", ואכן הוא עסק באופן שיטתי וכמעט בלעדי באלמנטים בעייתיים בהיסטוריה הציונית.
אלא שבספרו "הציונים החדשים" (2001) הוא טוען כי קבוצת "ההיסטוריונים החדשים" מתוארת כך בטעות:
"לדעתי נכון יותר לתאר אותם כהיסטוריונים ראשונים. כי בשנים הראשונות לקיום המדינה לא הייתה בישראל היסטוריוגרפיה. הייתה מיתולוגיה. הייתה אידאולוגיה. הייתה הרבה אינדוקטרינציה. ההיסטוריונים הראשונים שהורשו בראשית שנות השמונים לעיין בתיקים אשר היו חסויים עד אז מצאו עצמם שוב ושוב אוחזים במצחם בהשתאות אין קץ. לא זה מה שלימדו אותם בבית הספר, אמרו לעצמם שוב ושוב והתכוננו למתקפה הבאה: מה לכם המנפצים מיתוסים, אומרים להם, מי שׂמכם. יש הזקוקים למיתוסים; זה לגיטימי. אך יש האומרים שאסור לבחון מיתוסים כי אין זה פטריוטי. זו דרכו של כל פטריוט: לעולם יֵדע מי פטריוט ומי לא".

שגב הנחה את התוכנית "היו ימים" בערוץ הכנסת. הוא אב לבן מאומץ מאתיופיה.

שגב נוהג לפרסם מפעם לפעם מאמרי ביקורת במוסף הספרים של עיתון הארץ. כתיבתו עוסקת לרוב בביקורת על ספרי היסטוריה ישראלית או היסטוריה של השואה. מאמריו מנומקים ורחבי יריעה, ובדרך כלל משלבים גם את תובנותיו האישיות. כך לדוגמה, בביקורת שכתב על ספרה של יהודית דורי דסטון, המשפט האחרון העוסק במשפט דמאניוק, משלב שגב אנקדוטות אישיות מסיקור משפט דמאניוק לצד עמדה מנומקת היטב נגד האופן שבו נוהל המשפט. במקרים רבים, פרסמו מושאי הביקורת מאמרי תגובה ובהם תקפו את שגב ואת הביקורת.

ביקורת
לצד שבחים רבים בישראל ובעולם, ספג שגב התקפות רבות מצד גורמים שונים בזירה האקדמית. ההתקפה העזה ביותר על שגב הייתה במאמרם של הפרופסורים יהודה באואר וטוביה פרילינג "לא תום ולא שגב", שנכתב כתגובה לספרו "המיליון השביעי: הישראלים והשואה". טענות דומות הועלו מצד הפרופ' יהושע פורת לגבי הספר "ימי הכלניות" ומצד ההיסטוריון שלמה אהרונסון. ה"ניו יורק טיימס", לעומת זאת, כלל את הספר בין עשרת ספרי השנה של 2002.

 ספריו 
 1949 – הישראלים הראשונים, הוצאת דומינו־כתר, תל אביב, 1984
 Soldiers of Evil: The Commandants of the Nazi Concentration Camps, 1988 ()
 חיילי הרשע – מפקדי מחנות הריכוז, הוצאת דומינו, ירושלים, 1989; 2001
 המיליון השביעי: הישראלים והשואה, הוצאת כתר, תל אביב, 1991
 ימי הכלניות – ארץ ישראל בתקופת המנדט, הוצאת כתר, תל אביב, 1999
 One Palestine, Complete: Jews and Arabs Under the British Mandate, 2000 ()
 הציונים החדשים (בסדרה: הישראלים, בעריכת גדעון סאמט), הוצאת כתר, תל אביב, 2001
 Elvis in Jerusalem: Post-Zionism and the Americanization of Israel, 2003 ()
1967 – והארץ שינתה את פניה, הוצאת כתר, תל אביב, 2005
 1967: Israel, the War and the Year That Transformed the Middle East, Metropolitan Books, 2006
ויזנטל – הביוגרפיה; הוצאת כתר, תל אביב, 2010
מדינה בכל מחיר – סיפור חייו של דוד בן-גוריון, הוצאת כתר, תל אביב, 2018

 Jerusalem Ecke Berlin: Erinnerungen, 2022

קישורים חיצוניים

 , 12 בספטמבר 1999

 מיכל סטרנין ומרב ז'נו, ריאיון עם הסופר והחוקר תום שגב, זיקה 25, 2011



 תום שגב בתוכנית "בין השמשות" בהגשת דב אלבוים, בערוץ היוטיוב של כאן – תאגיד השידור הישראלי, 2018
 ראיון עם תום שגב, באתר יד ושם




ביאורים

הערות שוליים

קטגוריה:יתומי צה"ל
קטגוריה:היסטוריונים חדשים
קטגוריה:מחברי ספרי עיון ישראלים
קטגוריה:עיתונאים ישראלים
קטגוריה:סגל על המשמר
קטגוריה:סגל הארץ
קטגוריה:סגל מעריב
קטגוריה:סגל קול ישראל
קטגוריה:מגישים בערוץ כנסת
קטגוריה:בוגרי האוניברסיטה העברית בירושלים
קטגוריה:בוגרי התיכון ליד האוניברסיטה
קטגוריה:בעלי תואר דוקטור מאוניברסיטת בוסטון
קטגוריה:היסטוריונים ישראלים
קטגוריה:היסטוריונים של ישראל
קטגוריה:ישראלים שנולדו ב-1945